Super Joe Homestay, Pai - Tarifs et Avis de 2019 - Hostelworld
343 Ban Mae Yen Moo 1, Maehee Pai, Maehongson , Pai, Thaïlande Joshua 22 | Beibele Inthaneteng | Phetolelo ya Lefase le Lefsa
22 Ka nako yeo Joshua a bitša Barubeni le Bagada gotee le seripa sa moloko wa Manase+
2 a re go bona: “Ge e le lena le lotile tšohle tšeo Moshe mohlanka wa Jehofa a le laetšego tšona+ gomme le kwele lentšu la ka go tšohle tšeo ke le laetšego tšona.+
3 Ga se la tlogela bana babo lena matšatšing a a mantši+ go fihla le lehono gomme le lotile taelo ya Jehofa Modimo wa lena.+
4 Bjale Jehofa Modimo wa lena o khutšišitše bana babo lena, go etša ge a be a ba holofeditše.+ Ka gona gomang le yeng ditenteng tša lena nageng ya bohwa bja lena yeo Moshe mohlanka wa Jehofa a le neilego yona ka mošola wa Noka ya Jorodane.+
5 Fela le šetše gore le phetha taelo+ le molao tšeo Moshe mohlanka wa Jehofa a le laetšego tšona ka gore le rate Jehofa Modimo wa lena+ le ka go sepela ditseleng tša gagwe ka moka+ le ka go lota ditaelo tša gagwe+ le ka go mo kgomarela+ le ka go mo hlankela+ ka pelo ya lena ka moka+ le ka moya wa lena ka moka.”+
6 Ke moka Joshua a ba šegofatša+ a ba gomišetša ditenteng tša bona.
7 Moshe o be a neile seripa sa moloko wa Manase bohwa kua Bashani+ gomme ba seripa se sengwe sa wona Joshua a ba nea bohwa le bana babo bona ka mošono wa Noka ya Jorodane ka thoko ya bodikela.+ Le bona ge Joshua a ba gomišetša ditenteng tša bona, o ile a ba šegofatša.
8 A re go bona: “Gomelang ditenteng tša lena le mahumo a mantši le diruiwa tše dintši kudu le silifera le gauta le koporo le tšhipi gotee le diaparo tše dintši kudu.+ Tšeang dithebola+ tša manaba a lena gomme le di abelane le bana babo lena.”
9 Ke moka bana ba Rubeni le bana ba Gada gotee le seripa sa moloko wa Manase ba goma ba kgaogana le bana ba Isiraele, ba tloga ba le Shilo yeo e lego nageng ya Kanana, ba ya nageng ya Gileada,+ nageng ya bohwa bja bona yeo Moshe a ba dudišitšego go yona ka taelo ya Jehofa.+
10 Ge ba fihla dileteng tša Noka ya Jorodane nageng ya Kanana, bana ba Rubeni le bana ba Gada gotee le seripa sa moloko wa Manase ba ile ba aga aletare gona moo kgauswi le Noka ya Jorodane, gomme e be e le aletare+ e kgolo kudu.
11 Ka morago bana ba bangwe ba Isiraele ba kwa+ go thwe: “Tsebang gore bana ba Rubeni le bana ba Gada gotee le seripa sa moloko wa Manase ba agile aletare mollwaneng wa naga ya Kanana kua dileteng tša Noka ya Jorodane ka mošola wa noka nageng ya bana ba Isiraele.”
12 Ge bana ba Isiraele ba ekwa seo, setšhaba ka moka sa bana ba Isiraele+ sa kgobokana kua Shilo+ gore se yo hlabana le bona.+
13 Ke moka bana ba Isiraele ba roma+ Finease+ morwa wa moperisita Eleasara go bana ba Rubeni le bana ba Gada gotee le seripa sa moloko wa Manase nageng ya Gileada,
14 ba mo roma le dikgošana tše lesome, lešikeng le lengwe le le lengwe la botatago bona melokong ka moka ya Isiraele gwa tšwa kgošana e tee, gomme e nngwe le e nngwe ya dikgošana tšeo e be e le hlogo ya lešika la botatago yona go Baisiraele ba dikete.+
15 Ba fihla go bana ba Rubeni le bana ba Gada gotee le seripa sa moloko wa Manase nageng ya Gileada gomme ba bolela le bona+ ba re:
16 “Se ke seo se boletšwego ke phuthego ka moka ya Jehofa+ ge e re: ‘Le re’ng le dira se le sa botegele Modimo wa Isiraele e bile lehono le tlogela+ go latela Jehofa ka gore le ikagele aletare,+ e le gore le hlanogele Jehofa lehono?
17 Na molato wo re o dirilego kua Peoro+ e be e le o monyenyane kudu, wona wo re sešogo ra itlhatswa go wona go fihla le lehono le, gaešita le ge kotlo e ile ya wela phuthego ya Jehofa?+
18 Lena lehono le tlogela go latela Jehofa; ge ruri le ka ba la hlanogela Jehofa, gona gosasa o tlo galefela phuthego ka moka ya Isiraele.+
19 Ge e ba naga ya bohwa bja lena e sa hlweka,+ gona tshelelang nageng ya Jehofa+ yeo go yona go nago le taberenakele+ ya Jehofa gomme le dule le rena; le se ke la hlanogela Jehofa e bile le se ke la re hlanoša ka gore le ikagele aletare mola aletare ya Jehofa Modimo wa rena e le gona.+
20 Na Akane+ morwa wa Tsera ga se yena a ilego a se botege gomme a tšea selo seo se gafetšwego tshenyego, le gona na ga se gwa galefelwa setšhaba ka moka sa Isiraele?+ Ga se yena feela yo a ilego a hwela molato wa gagwe.’”+
21 Ge a re’alo bana ba Rubeni le bana ba Gada gotee le seripa sa moloko wa Manase ba araba+ dihlogo tša ba dikete ba Isiraele, ba re:+
22 “Yo Godimodimo,+ Modimo,+ Jehofa, Yo Godimodimo, Modimo, Jehofa,+ yena o a tseba,+ le Isiraele e tla tseba.+ Jehofa, ge e ba re go hlanogetše+ e bile re sa go botegele,+ gona o se ke wa re phološa lehono.
23 Ge re be re ka ikagela aletare gore re tlogele go latela Jehofa, ge re be re ka direla dibego tša go fišwa le tša mabele godimo ga yona,+ le ge re be re ka direla dihlabelo tša mohlakanelwa godimo ga yona, gona Jehofa o be a tla latišiša taba yeo;+
24 goba ge e ba e be e se ka baka la ge re be re tshwenyegile ka se itšego moo e lego gore re ile ra dira se, ra re: ‘Mehleng e tlago bana ba lena ba tla re go bana ba rena: “Le na le taba mang le Jehofa Modimo wa Isiraele?
25 Jehofa o beile mollwane magareng ga rena le lena, lena bana ba Rubeni le bana ba Gada, e lego Noka ya Jorodane. Ga go na moo le tsenago gona ditabeng tša Jehofa.”+ Bana ba lena ba tla tlogediša bana ba rena go boifa Jehofa.’+
26 “Ka gona ra re: ‘Anke re ikageleng aletare, yeo e sego ya dibego tša go fišwa goba ya dihlabelo,
27 eupša e le gore e be bohlatse go rena+ le go lena le melokong ya rena e tlago go latela, bja gore re tla direla Jehofa pele ga gagwe ka dibego tša go fišwa le ka dihlabelo tša rena gotee le ka dihlabelo tša mohlakanelwa,+ gore bana ba lena nakong e tlago ba se ke ba re go bana ba rena: “Ga go na moo le tsenago gona ditabeng tša Jehofa.”’
28 Ka gona ra re: ‘E tla re nakong e tlago ge ba ka bolela taba yeo go rena gotee le melokong ya rena e tlago go latela, le rena re tla re go bona: “Bonang selo seo se emelago aletare ya Jehofa seo botatago rena ba se agilego, e sego bakeng sa dibego tša go fišwa goba dihlabelo, eupša e le bohlatse go rena le go lena.”’
29 “Ruri re ka se nagane go hlanogela Jehofa le gore lehono re lese go latela Jehofa+ ka gore re age aletare bakeng sa dibego tša go fišwa le dibego tša mabele gotee le dihlabelo felo go gongwe ntle le aletareng ya Jehofa Modimo wa rena yeo e lego pele ga taberenakele ya gagwe!”+
30 Ge moperisita Finease+ le dikgošana tša setšhaba+ le dihlogo tša Baisiraele ba dikete bao ba bego ba na le yena ba kwele mantšu ao a boletšwego ke bana ba Rubeni le bana ba Gada gotee le bana ba Manase, ba ile ba kgotsofala.
31 Ka gona Finease morwa wa moperisita Eleasara a botša bana ba Rubeni le bana ba Gada le bana ba Manase, a re: “Lehono re a tseba gore Jehofa o gona gare ga rena,+ ka gobane se ga se la se dira ka baka la go se botegele Jehofa. Bjale le hlakodišitše bana ba Isiraele seatleng sa Jehofa.”+
32 Ke moka Finease morwa wa moperisita Eleasara le dikgošana ba tloga+ go bana ba Rubeni le bana ba Gada kua nageng ya Gileada, ba boela nageng ya Kanana go bana ba bangwe ba Isiraele gomme ba ba begela taba yeo.+
33 Bana ba Isiraele ba kgotsofalela taba yeo; bana ba Isiraele ba reta Modimo+ gomme ba se sa bolela ka go yo hlabana le bona gore ba senye naga yeo bana ba Rubeni le bana ba Gada ba bego ba dula go yona.
34 Bana ba Rubeni le bana ba Gada ba reile aletare leina, ka gobane “yona ke bohlatse go rena le go bona bja gore Jehofa ke Modimo wa therešo.”+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D6%26Chapter%3D22%26wtlocale%3DSE%26srcid=share⊂ject=Bala Beibele Inthaneteng